মহানগরের মহাপুজোয় অর্জুনপুর আমরা সবাই ক্লাব

কলকাতা: শিউলি ফুলের মিষ্টি গন্ধ আর ঢাকের বাদ্যি জানান দিচ্ছে উমা আসছেন। আকাশে বাতাসে আগমনী সুর। পুজোর (Durga Puja 2025) আর মাত্র কিছু সময় বাকি। বারোয়ারি থেকে বনেদী পুজোর ব্যস্ততা এখন তুঙ্গে। কলকাতার দুর্গাপুজো এখন থিমের বাহার। রকমারি থিমের মধ্যদিয়ে তুলে ধরা হয় সমাজের নানান দিককে। সেই তালিকায় সামনের সারিতেই রয়েছে উত্তর কলকাতার অর্জুনপুর আমরা সবাই ক্লাব (Arjunpur Amra Sabai Club)। ১৯৭৩ সালে পথ চলা শুরু করা এই ক্লাব প্রতি বছরই বিষয়ভিত্তিক পুজোর ভাবনা নিয়ে আসে। প্রতিবাদ, পারফরম্যান্স আর উৎসব—সব মিলিয়ে মণ্ডপ পায় এক ভিন্ন মাত্রা। এই ক্লাবের এবারের থিম ‘মুখোমুখি’— দেবীর সঙ্গে সরাসরি দেখা এবং নিজের অন্তরের শক্তির মুখোমুখি হওয়ার ভাবনা।

নিত্য-নতুন ভাবনা অর্জুনপুরের পুজো প্রতি বছরই টানে বঙ্গবাসীকে। এবারের থিম ‘মুখোমুখি’— দেবীর সঙ্গে সরাসরি দেখা এবং নিজের অন্তরের শক্তির মুখোমুখি হওয়ার ভাবনা। শিল্পী শোভিন ভট্টাচার্যের স্টেইনলেস স্টিলের কাইনেটিক কাঠামো আর শম্পা ভট্টাচার্যের মাতৃশক্তির প্রতিমা জানিয়ে দিচ্ছে— জ্ঞানই সমাজ বদলায়, শিক্ষা দেয় শক্তি। প্রতিমা আর তার সন্তানরা এখানে কেবল দেবতা নয়, যেন সমাজের ঐক্য, প্রতিবাদ আর দৃঢ়তার প্রতীক। তাই হয়তো ছোট পাড়া হলেও, অর্জুনপুরের প্যান্ডেল টানে সারা কলকাতাকে।